पाएं अपने शहर की ताज़ा ख़बरें और फ्री ई-पेपरडाउनलोड करें
नवांशहर. नवांशहर में एलपीजी डायरेक्ट बेनीफिट ट्रांसफर योजना शुरू हो गई है। इसके तहत बुक करवाने के बाद गैस सिलेंडर घर पहुंचने से पहले ही सब्सिडी की राशि उपभोक्ता के खाते में ट्रांसफर हो जाएगी। नवांशहर यह योजना लागू करने वाला पंजाब का पहला जिला बन गया है। खाद्य आपूर्ति मंत्री आदेश प्रताप सिंह कैरों ने शनिवार को योजना का शुभारंभ किया।
कैरों ने कहा कि पहले चरण में इस योजना का लाभ लेने वाले देश के 18 जिले और दो केंद्र शासित प्रदेश शामिल हैं। इस योजना के लिए राज्य में 2 करोड़ से अधिक लोगों की आधार कार्ड के जरिए रजिस्ट्रेशन हो चुकी है। नवांशहर में 1 लाख 794 गैस उपभोक्ताओं में से 60 हज़ार से भी ज्यादा को योजना से जोड़ा जा चुका है। अन्यों को जोडऩे की प्रक्रिया चल रही है। प्रोजेक्ट को पहले लागू करने के लिए डीसी तनु कश्यप को सम्मानित भी किया गया।
नीले कार्ड भी जुड़ेंगे आधार से : कैरों ने कहा कि प्रदेश में नीले कार्डों को भी आधार कार्ड से जोडऩे का पायलट प्रोजेक्ट भी नवांशहर से ही शुरू किया जाएगा। इसमें तीन माह लगेंगे। योजना के लागू होने से गैस वितरण में और सब्सिडी देने में पारदर्शिता आएगी।
ऐसे मिलेगा लाभ
योजना के तहत गैस उपभक्ता को संबंधित गैस एजेंसी को अपना आधार कार्ड नंबर और बैंक अकाउंट नंबर देना पड़ेगा। गैस बुकिंग के बाद सिलेंडर घर पहुंचने से पहले ही कंपनी की तरफ से सब्सिडी उपभोक्ता के बैंक खाते में डाल दी जाएगी। तब डिलीवरी लेते समय उपभोक्ता को सिलेंडर की पूरी कीमत देनी पड़ेगी।
और कुर्सी देखते रहे विधायक
समारोह में पहुंचे विधायकों के लिए मंच पर कुर्सियां ही नही लगाई गई थीं। बंगा से कांग्रेसी विधायक त्रिलोचन सिंह सूंढ ने इस पर आपत्ति जताई तो उनके लिए मंच पर कुर्सी लग गई। इसके बाद जैसे-जैसे अन्य विधायक आते गए उनके लिए कुर्सियां लगती गईं। विधायकों ने इस मामले में कुछ भी कहने से मना कर दिया।
यहां भी शुरू हुई स्कीम
देश में 18 जिलों में यह स्कीम शुरू की गई है। आंध्रप्रदेश के अनंतसुर, चित्तूर, पूर्वी गोदावरी। हैदराबाद के रंगा रेड्डी, दमन एवं दीव। गोवा। कर्नाटक के तुमकूर। केरल के व्यानाड, पथनमथिट्टा। मध्यप्रदेश के पूर्वी निमाड़ (खंडवा), हरदा। महाराष्ट्र के वर्धा। पुडुचेरी। पंजाब के एसबीएस नगर/नवांशहर और हिमाचल प्रदेश के बिलासपुर, हमीरपुर और उना में यह योजना शुरू कर दी गई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn